Ir-Regolament tal-Kummissjoni (KEE) Nru 676/2003
ta’ l-14 ta’ April 2003
li jemenda r-Regolament (KE) Nru 1334/2001 dwar l-awtorizzazzjoni proviżorja ta’ additiv ġdid fi prodotti ta’ l-ikel
(Test b’rilevanza għaż-ŻEE)
IL-KUMMISSJONI TAL-KOMUNITÀ EWROPEA,
Wara li kkunsidrat it-Trattat li jistabilixxi il-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar l-additivi fi prodotti ta’ l-ikel [1], kif emendata l-aħħar bir-Regolament (KE) Nru 1756/2002 [2], u b’mod partikolari l-Artikoli 3 u 9r tiegħu,
Billi:
(1) Ir-Regolament tal-Kummissjoni (KE) Nru 1334/2001 tat-2 ta’ Lulju 2001 dwar l-awtorizzazzjoni proviżorja ta’ additiv ġdid fi prodotti ta’ l-ikel [3], awtorizzat proviżorjament l-użu ta’ l-additiv potassium diformate għall-użu bħala additiv f’għalf għall-annnimali, soġġett għall-kondizzjonijiet stabbiliti f’dak ir-Regolament.
(2) Id-Direttiva 70/524/KEE teħtieġ awtorizzazzjonijiet biex dawn l-additivi jkunu marbuta mal-persuna responsabbli li jkun għamilhom fiċ-ċirkolazzjoni.
(3) Il-Kummissjoni ġiet avżata li l-persuna responsabbli mit-tpoġġija ta’ l-additiv potassium diformate fiċ-ċirkolazzjoni nbidlet, u issa hija BASF Aktiengesellschaft.
(4) Il-persuna responsabbli mit-tpoġġija ta’ dak l-additiv fiċ-ċirkolazzjoni issottometta informazzjoni ġdida biex jikseb l-approvazzjoni għal konċentrazzjonijiet massimi ogħla ta’ l-additiv fl-ikel.
(5) Il-Kumitat Xjentifiku għan-Nutrizzjoni ta’ l-Annimali ta opinjoni favorevoli dwar is-sigurtà ta’ l-additiv, taħt kondizzjonijiet ta’ użu ġodda.
(6) Ir-Regolament (KE) Nru 1334/2001 għandu jkun għalhekk emendat kif suppost.
(7) Il-miżuri previsti f’din id-Direttiva huma f’konformità ma’ l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 1334/2001 qed jinbidel bit-test li hemm fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ April 2003.